নিজস্ব প্রতিবেদন: পেট্রপণ্যের মূল্য বৃদ্ধির প্রতিবাদে পথে নামল তৃণমূল। সুবোধ মল্লিক স্কোয়ার থেকে শুরু করে মিছিল যায় পার্ক স্ট্রিট পর্যন্ত। মিছিলের নেতৃত্বে ছিলেন অভিষেক বন্দ্যোপাধ্যায়। অভিষেক ছাড়াও এদিনের মিছিলে উপস্থিত ছিল তৃণমূলের অন্যান্য নেতারাও। কাল থেকে জেলায় জেলায় শুরু হচ্ছে প্রতিবাদ কর্মসূচী। যতদিন না পর্যন্ত দাম কমানো হচ্ছে ততদিন এই প্রতিবাদ চলবে বলে জানানো হয়েছে দলের তরফে। উল্লেখ্য, বর্তমান নিয়মে প্রত্যেক দিন তেলের দাম নির্ধারিত হয়। কিন্তু, কর্ণাটক বিধানসভা নির্বাচনের বেশ কিছুদিন আগে থেকে তেলের দামের দৈনিক ওঠা পড়া বন্ধ থাকে। রাজনৈতিক মহলের মতে, তেলের দাম বাড়লে কর্ণাটকের ভোটে বিজেপির ভোট ভগ্যে তা বিরূপ প্রভাব ফেলতে পারে মনে করেই দাম স্থির রাখার সিদ্ধান্ত নিয়েছিল কেন্দ্র। কিন্তু, বিজেপি নেতা ইয়েদুরাপ্পা মুখ্যমন্ত্রী পদ থেকে ইস্তফা দেওয়ার পরেই পুনরায় তেলের দাম বেড়ে যায়। দাম এতটাই বাড়ে যে, সর্বকালীন রেকর্ড তৈরি হয়।